“আই হ্যাভ আ প্ল্যান,” তারেকের হুঙ্কারে চাপে পড়বে ইউনুস সরকার?

ওয়েব ডেস্ক: ১৭ বছরের নির্বাসন কাটিয়ে বৃহস্পতিবার লন্ডন থেকে বাংলাদেশে (Bangladesh) ফিরেছেন বিএনপি-র (BNP) ভারপ্রাপ্ত চেয়ারম্যান তারেক রহমান (Tarique Rahman)। বিমানবন্দরে অবতরণের পর দীর্ঘ পথ পেরিয়ে খালেদা জিয়ার পুত্র পৌঁছন সংবর্ধনা মঞ্চে। আর সেখান থেকেই তিনি নিরাপদ বাংলাদেশ গড়ার ডাক দিয়েছেন। মুক্তিযুদ্ধ, হাসিনা সরকারের সৈরশাসন থেকে ২০২৪-এর গণঅভ্যুত্থান – সবই উঠে এসেছে তারেকের ভাষণে।

এদিন “প্রিয় বাংলাদেশ” বলে নিজের ভাষণ শুরু করেন তারেক রহমান। তারপরেই তিনি মার্টিন লুথার কিং জুনিয়র-এর ‘আই হ্যাভ আ ড্রিম’ কথা উদ্ধৃত করে বলেন, “আই হ্যাভ আ প্ল্যান”। এর মাঝেই তারেক রহমানের বক্তব্যে উঠে আসে ‘নিরাপদ বাংলাদেশ’ গড়ার ডাক। তিনি এদিন বলেন, “আমাদের সময় এসেছে সকলে মিলে দেশ গড়ার।”

আরও পড়ুন: সৌদির তুষারপাতে অশনি সংকেত! কেন সতর্ক হতে হবে ভারতকে?

বৃহস্পতিবারের ভাষণে তারেক তাঁর নয়া বাংলাদেশ ভাবনার বিশ্লেষণ করে বলেন, “এ দেশে পাহাড়ের, সমতলের, মুসলমান, হিন্দু বৌদ্ধ, খ্রিস্টান সবাই আছে। আমরা নিরাপদ বাংলাদেশ গড়ে তুলতে চাই। যে বাংলাদেশে একজন নারী, পুরুষ, শিশু যেই হোক না কেন নিরাপদে ঘর থেকে বের হলে, যেন নিরাপদে ফিরতে পারে।”

একইসঙ্গে বিএনপি-র ভারপ্রাপ্ত চেয়ারম্যান ওসমান হাদির প্রসঙ্গ উল্লেখ করে বলেন, “ওসমান হাদি চেয়েছিলেন এ দেশের মানুষ অর্থনৈতিক অধিকার ফিরে পাক।” তারপরেই ১৯৭১-এর মুক্তিযুদ্ধ এবং ২০২৪-এর গণঅভ্যুত্থানের প্রসঙ্গ টেনে তিনি বলেন, “৭১-এ যাঁরা শহিদ হয়েছে, ২৪-এ যাঁরা শহিদ হয়েছে, তাঁদের রক্তের ঋণ শোধ করতে হলে প্রত্যাশিত বাংলাদেশ গড়ে তুলতে হবে।”